Stoltenberg forlanger Erna- og Siv-avklaring
Tirsdag kranglet Solberg og Stoltenberg om handlingsregelen gjennom hele dagen. Det toppet seg i VGTVs statsministerduell tirsdag ettermiddag hvor Erna Solberg for første gang garanterte at en regjering med henne som statsminister skal følge handlingsregelen.Hun stilte også ultimatum på at Frp må akseptere regelen for å delta i en Solberg-regjering. Solbergs avklaring kom etter uklar opptreden i NRKs debatt om økonomi i Bergen torsdag. Frp er det eneste partiet som er mot regelen for bruk av oljepenger - handlingsregelen. Men statsminister Jens Stoltenberg vil ikke godta Høyr -lederens garanti før Solberg får Frp-leder Siv Jensen til å akseptere hennes ultimatum. - De må avklare noe sammen. De må si dette sammen. Så lenge Siv Jensen og Erna Solberg ikke gjør det, så er det veldig uklart hva de skal gjøre. Det må være det de sier sammen som teller, sier Stoltenberg, og legger til: - Vi kan ikke ha en regjering hvor Høyres statsråder følger handlingsregelen, mens Frps statsråder ikke gjør det, sa han til VG etter at han hadde duellert mot Solberg på TV 2 sent tirsdag kveld.Stoltenbergs har gjennom hele valgkampen krevd at Høyre og Frp avklarer om de skal følge handlingsregelen. Han mener Solbergs garanti ikke er nok til å stanse angrepene på at Høyre vingler om handlingsregelen. - Høyre vingler fortsatt i et så fundamentalt spørsmål. Først sier hun at de skal forhandle om handlingsregelen, så sier hun at det ikke skal stå i regjeringserklæringen, så formulerer hun det som en slags garanti at handlingsregelen skal følges, før hun avslutter med å si at det ikke er nødvendig å avklare dette. Det forsterker bare vinglingen og uklarheten. - Hvorfor skal ikke velgerne stole på Erna Solberg når hun sier at en regjering med henne som statsminister skal følge handlingsregelen? - Fordi hun ikke har klart å avklare dette med sin største samarbeidspartner, Fremskrittspartiet. Og for tre dager siden sa hun at hun skulle forhandle om den. Hun sier forskjellige ting selv og også noe annet enn det Siv Jensen sier.Stoltenberg viser til at Høyre tidligere har avvist samarbeid med Frp nettopp på grunn av den økonomiske politikken til partiet. - Siv Jensen har så sent som tirsdag i VG sagt at hun vil ha en helt annen type regel, en type hjemmesnekret regel. De to partilederne som skal sitte i regjering sammen er altså helt uenige om de bærende elementene i den økonomiske politikken, sier Stoltenberg. Høyre-leder Erna Solberg forstår ikke Ap-statsministerens forvirring. - Det er ikke noe nytt at jeg avklarer dette. Det gjorde jeg allerede på Torgalmenningen i Bergen på lørdag. - Men hvorfor kommer denne avklaringen nå? - Vi har hele tiden sagt at vi skal føre en ansvarlig økonomisk politikk. Det har ligget fast hele veien, sier Solberg.
Jens Stoltenberg (Ap) nekter å akseptere Høyre-leder Erna Solbergs handlingsregel-garanti før hun får Frp-leder Siv Jensen til å si det samme.